Lokmanya Tilak Terrminus स्तेशन । लिकाया गारिखौ दोम लाखिनानै आंनि गांसे बेगखौ लानानै लाखिनानै दोननाय ट्रेइनसिम आगान होयो । आंबो गांसे बेगखौ उन्थिंजाय बानानै बिनि उन उन थाबायफादों । ट्रेइनसिम सहैनानै ट्रेइननिनो सिङाव हाबनानै गोजौनि आथालाव बेगफोरखौ दिखोबाय आं । अबोला लिकाया बुंदोंमोन- “आं फैगासिनो ।” बियो बाहेराव ओंखारलांदोंमोन । आं आंनिनो जिरायग्रा सेरनिनो सोंथेनायखौ एसे बोफ्लोमनानै बाहेरनि नुथायफोरखौ नायहरो । बेथिंजाय आं दावबायारिफोरनि रै-फै होंगो-दोंगोफोरखौ नुहुरनो मोन्दोंमोन । गासिबोआनो दावबायारि नाथाय बेखौसो आं मिथियादि सोर बबेनि दावबायारि आरो बबेयाव दावबायगोन । आलांगा सम मोननानै आं बेगनिफ्राय इमरान हुसेइनआ सुजुनाय असमिया बिजाब “अस्तिर प्रान्तर”खौ दिहुननानै लाबाय । बिजाबखौ दिहुननानै जिरायनो लानाय समाव सन्द्रलिकाया दाब्बा सिङाव हाबबोदोंमोन । बियो आंनि सेरावनो फैनानै बेयो आंनिसो जायगा होननानै बुंदोंमोन । आं मिनिस्लुनानै बिखौ आं जिरायनाय मासियाव जिरायहोदोंमोन। आं बिनि सेरावनो जिरायफादोंमोन। सानैजों बां-खोथा रायज्लायखांनायनि उनाव ट्रेइन खारसिगोननि खेबसे खौरां फोसाव हरदोंमोन । आं बे खौरांखौ स्तेशनावनो आलायनानै दोननाय गाबदु (Speaker Box) निफ्राय खोनामोन्दोंमोन । अबोला आं लिकाखौ बुंदोंमोन- “ट्रेइनआ खारनायनि सम जाबाय, नों ओंखारदो लिका ।” बियो मिनिनानैल’ थादोंमोन । आं बुजिस’नो हायाखैमोन बियोदि खोनासेयावबो मानो ओंखाराखैमोन आरो मिनिनानैबोल’ स्रि थाफिननायखौ । फिन मोदोमाव बुज्रांलायनानै बुंगारबाय आं-